पाएं अपने शहर की ताज़ा ख़बरें और फ्री ई-पेपरडाउनलोड करें
मौ नगर के सामुदायिक स्वास्थ्य केंद्र में पिछले छह साल से महिला डॉक्टर नहीं हैं। ऐसी स्थिति में अस्पताल से जुड़े हुए क्षेत्र के तीस गांव की गर्भवती महिलाओं की डिलेवरी मौजूदा नर्सिंग स्टॉफ द्वारा की जा रही है। इसके अलावा गर्भवती महिलाओं की हालात अधिक खराब होने पर उसको जिला अस्पताल के लिए रैफर कर दिया जाता है। जबकि क्षेत्रवासियों के द्वारा पिछले 6 साल से अस्पताल में महिला डॉक्टर की नियुक्ति कराने की मांग जनप्रतिनिधियों और विभागीय अधिकारियों से की जा रही है। लेकिन उसके बाद भी वर्तमान अस्पताल के हालात जस की तस बने हुए हैं।
गौरतलब है कि मौ अस्पताल में डॉक्टर्स के 6 पद हैं। जिसमें से 4 पद लंबे समय से रिक्त हैं। इसके अलावा अस्पताल में पिछले6 साल से महिला डॉक्टर का पद खाली है। स्थिति यह है कि अस्पताल में हर साल एक हजार से अधिक डिलेवरी होने के लिए आती हैं। उनकी डिलीवरी नर्सों द्वारा ही जाती है। वहीं गंभीर स्थिति होने पर क्षेत्र की गर्भवती महिलाओं को सीजर ऑपरेशन और डिलेवरी के लिए भिंड और ग्वालियर जाना पड़ रहा है।
दो डॉक्टर के भरोसे अस्पताल
वर्तमान में मौ अस्पताल में डॉ. अमृतलाल राजे, डॉ.केएन गोयल के अलावा रानी राठौर और गायत्री भट्ट दो नर्स पदस्थ हैं। जिसमें से डॉ. अमृत लाल राजे के पास अस्पताल का प्रभार होने से उनको सप्ताह में कई बार सरकारी काम से अस्पताल के बाहर जाना पड़ता है। ऐसे में डॉ. केएन गोयल के ऊपर ओपीडी की जिम्मेदारी के साथ भर्ती मरीजों का इलाज अकेले ही करना पड़ता है। वहीं महिला डॉक्टर नहीं होने से नर्स रानी राठौर और गायत्री भट्ट गर्भवती महिलाओं की जांच के साथ डिलेवरी करती हैं। हालत बिगड़ने पर मरीज को रैफर कर दिया जाता है।
एक्स-रे मशीन एक साल से बंद
अस्पताल में एक्स रे टेक्नीशियन नहीं होने से पिछले एक सान से एक्स-रे मशीन अस्पताल के एक्स-रे कक्ष में बंद रखी हुई है। ऐसी स्थिति में मरीजों को एक्स-रे कराने के लिए भिंड और गोहद जाना पड़ रहा है। जिससे गरीब वर्ग के मरीजों पर आर्थिक मार पड़ रही है। इसके अलावा अस्पताल में पीने के पानी की कोई सुविधा नहीं होने से मरीजों-अटेंर के साथ मौजूदा स्टॉफ को अपने घर से पीने का पानी लाना पड़ता है। वहीं गर्मी के इन दिनों में तो ठंडे पानी से प्यास बुझाने के लिए मरीजों को ठंडे पानी की बोतल बाजार से खरीदना पड़ रही है।
वैक्सीन भी खत्म
अस्पताल में कोरोना वैक्सीन की डोज खत्म होने से लोगों को बिना वैक्सीन लगवाए घर वापस लौटना पड़ रहा है। शनिवार को अस्पताल में वैक्सीन लगवाने के लिए आए मौ निवासी विनोद सिंह,प्रेमशंकर यादव, केशव सिंह आदि ने बताया कि हम लोग पिछले दो दिन से वैक्सीन लगवाने के लिए अस्पताल आ रहे हैं। लेकिन यहां पर वैक्सीन के डोज का स्टॉक खत्म होने की बात बोलकर स्टॉफ द्वारा घर जाने की बोल दिया जाता है। वहीं अस्पताल प्रबंधन द्वारा कोरोना संक्रमण फैलने से रोकने के लिए न तो सैनिटाइजर की व्यवस्था की गई है और न ही स्क्रीनिंग कराई जा रही है।
व्यवस्था सुधारेंगे
^सामुदायिक और प्राथमिक स्वास्थ्य केंद्र पर स्टाफ की कमी के बारे में विभागीय अधिकारियों को अवगत कराया गया है। वहीं मौ नगर के स्वास्थ्य केंद्र पर जो कमियां हैं, उनमें जल्द सुधार लाया जाएगा। साथ ही अस्पताल प्रभारी डॉ. अमृत लाल राजे से भी इस संबंध में बात की जाएगी।
डॉ. आलोक शर्मा, बीएमओ, गोहद
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva mag_Deva hin_Deva hin_Deva hin_Deva hin_Deva hin_Deva awa_Deva zho_Hant eng_Latn